CELEX: 32019R1677
Language: et
Date: 2019-09-27 00:00:00
Title: Euroopa Keskpanga määrus (EL) 2019/1677, 27. september 2019, millega muudetakse määrust (EL) nr 1333/2014 rahaturgude statistika kohta(EKP/2019/29)

8.10.2019   
               
               
                  ET
               
               
                  Euroopa Liidu Teataja
               
               
                  L 257/18
               
            
         EUROOPA KESKPANGA MÄÄRUS (EL) 2019/1677,
         27. september 2019,
         millega muudetakse määrust (EL) nr 1333/2014 rahaturgude statistika kohta
         (EKP/2019/29)
         EUROOPA KESKPANGA NÕUKOGU,
         võttes arvesse Euroopa Liidu toimimise lepingut,
         võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 5,
         võttes arvesse nõukogu määrust (EÜ) nr 2533/98, 23. november 1998, statistilise teabe kogumise kohta Euroopa Keskpanga poolt, (1) eelkõige selle artikli 5 lõiget 1 ja artikli 6 lõiget 4,
         ning arvestades järgmist:
         
                     (1)
                  
                  
                     Euroopa Keskpanga määruse (EL) nr 1333/2014 (EKP/2014/48) (2) kohaselt peavad andmeesitajad esitama iga päev statistilise teabe, et Euroopa Keskpankade Süsteem (EKPS) saaks oma ülesannete täitmiseks koostada eurorahaturu statistikat.
                  
               
                     (2)
                  
                  
                     Eurorahaturu hea kvaliteediga statistika kättesaadavuse jätkuvaks tagamiseks tuleb muuta määruse (EL) nr 1333/2014 (EKP/2014/48) kohaselt andmeesitajate suhtes kohaldatavaid miinimumstandardeid. Andmeesitajad peavad õigeaegselt esitama aruandeid kõikide tehingute kohta, mis on hõlmatud Euroopa Keskpanga (EKP) või riigi keskpanga (RKP) aruandluskohustusega, ning tagama, et statistiline teave nende tehingute kohta on erapooletu, objektiivne ja usaldusväärne ning et seda kogutakse ja esitatakse viisil, mis tagab selle usaldusväärsuse. Sellele lisaks peavad andmeesitajad olema valmis tähtaegselt vastama mis tahes päringutele, mida EKP või RKP esitavad statistilise teabe täpsuse kohta. Nende miinimumstandardite järgimine on eriti oluline, kuna EKP avaldab andmed iga päev EKPSi ülesannete täitmise raames.
                  
               
                     (3)
                  
                  
                     Kuna tuleb tagada, et tegelik andmeid esitav üldkogum täidab EKP või RKPde poolt esitatud päringutele vastamise lisanõuet, tuleb täiendada määruse (EL) nr 1333/2014 (EKP/2014/48) IV lisas sätestatud miinimumstandardeid.
                  
               
                     (4)
                  
                  
                     Seetõttu tuleb määrust (EL) nr 1333/2014 (EKP/2014/48) vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Muudatus
            Määruse (EL) nr 1333/2014 (EKP/2014/48) IV lisa asendatakse käesoleva määruse lisa sätetega.
         
         
            Artikkel 2
            Lõppsätted
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
            Frankfurt Maini ääres, 27. september 2019
            
               
                  EKP nõukogu nimel
               
               
                  EKP president
               
               Mario DRAGHI
            
         
         
            (1)  EÜT L 318, 27.11.1998, lk 8.
         
            (2)  Euroopa Keskpanga 26. novembri 2014. aasta määrus (EL) nr 1333/2014 rahaturgude statistika kohta (EKP/2014/48) (ELT L 359, 16.12.2014, lk 97).
      
      
         
            Lisa
            
               
                  
                     „IV lisa
                     
                        Miinimumnõuded, mida peab täitma tegelik andmeid esitav üldkogum
                     
                     Euroopa Keskpanga (EKP) statistilise aruandluse nõuete järgimiseks peavad andmeesitajad täitma järgmisi miinimumnõudeid.
                     1.   Edastamise miinimumnõuded:
                     
                                 i)
                              
                              
                                 andmed tuleb edastada õigeaegselt ning EKP ja asjaomase riigi keskpanga (RKP) seatud tähtaegade jooksul;
                              
                           
                                 ii)
                              
                              
                                 statistilised aruanded tuleb esitada sellisel kujul ja sellises formaadis, mis vastab EKP ja asjaomaste RKPde kehtestatud tehnilistele aruandlusnõuetele;
                              
                           
                                 iii)
                              
                              
                                 andmeesitajad peavad esitama ühe või mitme kontaktisiku andmed EKP-le ja asjaomasele RKP-le;
                              
                           
                                 iv)
                              
                              
                                 tuleb järgida tehnilisi spetsifikatsioone, mis käsitlevad andmeedastust EKP-le ja asjaomasele RKP-le.
                              
                           2.   Täpsuse miinimumnõuded:
                     
                                 i)
                              
                              
                                 statistiline teave peab olema õige;
                              
                           
                                 ii)
                              
                              
                                 andmeesitajad peavad suutma anda teavet arengu kohta, mis on edastatud andmete kohaselt toimunud;
                              
                           
                                 iii)
                              
                              
                                 statistiline teave peab olema täielik ning selles ei tohi esineda pidevaid ega struktuurilisi lünki; puuduvatest andmetest tuleb EKPd ja asjaomaseid RKPsid teavitada, andmete puudumist selgitada ning need tuleb esitada niipea kui võimalik;
                              
                           
                                 iv)
                              
                              
                                 andmeesitajad peavad järgima proportsioone, ümardamispõhimõtteid ja kümnendkohti, mis EKP ja RKPd on määranud andmete tehniliseks edastamiseks;
                              
                           
                                 v)
                              
                              
                                 andmeesitajad peavad vastama EKP või asjaomase RKP teadetele, milles nõutakse statistilise teabe õigsuse kinnitamist või vastust õigsuse päringule, ja esitama nõutud teabe EKP või asjaomase RKP poolt seatud tähtaja jooksul.
                              
                           3.   Mõistete vastavuse miinimumnõuded:
                     
                                 i)
                              
                              
                                 statistiline teave peab vastama käesolevas määruses sätestatud määratlustele ja liigitustele;
                              
                           
                                 ii)
                              
                              
                                 kui nendest määratlustest ja liigitustest on kõrvale kaldutud, peavad andmeesitajad regulaarselt kontrollima kasutatud meetme ja käesoleva määruse kohase meetme vahelist erinevust ja seda mõõtma;
                              
                           
                                 iii)
                              
                              
                                 andmeesitajad peavad suutma selgitada andmete esitamise katkemist, mis ilmneb esitatud andmete võrdlemisel varasemate perioodide andmetega.
                              
                           4.   Andmete parandamise miinimumnõuded
                     Tuleb järgida EKP ja asjaomaste RKPde sätestatud põhimõtteid ja korda andmete parandamiseks. Korrapäraselt tehtavatest parandustest kõrvalekalduvatele parandustele tuleb lisada selgitus.
                     5.   Andmete tervikluse miinimumnõuded:
                     
                                 i)
                              
                              
                                 andmeesitajad koostavad ja edastavad statistilist teavet erapooletult ja objektiivselt;
                              
                           
                                 ii)
                              
                              
                                 avastatud vead edastatud andmetes tuleb parandada ja andmeesitajad peavad nendest EKP-le ja asjaomasele RKPle teatama esimesel võimalusel.
                              
                           
               “